**Ν.Ε Γλώσσα Γ’ Λυκείου**

**Σχολική Περίοδος : 2020-2021**

**Επιμέλεια : Στράτος Τσαγκαρής**

**Ανθρωπισμός και Τεχνολογία**

Tα εντυπωσιακά τεχνολογικά επιτεύγματα της εποχής μας έχουν εκθρέψει σε πολλούς την πεποίθηση ότι η τεχνολογία θα μπορέσει να δώσει λύση σ’ όλα τα προβλήματα του σύγχρονου ανθρώπου. Τα τελευταία μάλιστα χρόνια η πεποίθηση αυτή έχει αρχίσει να μετασχηματίζεται σε μια τόσο βαθιά πίστη, ώστε δε θα ήταν ίσως υπερβολή να μιλήσει κανείς για την εμφάνιση μιας νέας θεότητας, στο βωμό της οποίας ο σύγχρονος άνθρωπος εναποθέτει κάθε οβολό και κάθε του ελπίδα.

Η βαθύτερη αυτή πίστη του ανθρώπου στις απεριόριστες δυνατότητες της τε­χνολογίας είναι έκδηλη σ’ όλους τους τομείς της ζωής μας και περισσότερο στον πιο ευαίσθητο αποδέκτη των συλλογικών επιδιώξεων της κοινωνίας μας, το σχολείο : η στροφή π.χ. πολλών μαθητών προς τους διαφόρους κλάδους των θετι­κών επιστημών και η διοχέτευση της μεγάλης μάζας του μαθητικού πληθυσμού προς την τεχνική και επαγγελματική εκπαίδευση δείχνουν καθαρά την πίστη αυτή της τεχνοκρατούμενης κοινωνίας μας στις δυνατότητες της τεχνολογίας.

Και μολο­νότι κανείς δεν αμφισβητεί τη σημασία που έχουν τα τεχνολογικά επιτεύγματα για τη ζωή του ανθρώπου, η διόγκωση της αξίας τους στα σχολικά προγράμματα και στις συνειδήσεις των καθηγητών και των μαθητών μας, η οποία ενισχύεται από τις απαιτήσεις της βιομηχανικής κοινωνίας για πρώιμη εξειδίκευση και πρακτική γνώση, υπονομεύει το γενικότερο σκοπό του σχολείου, να αναπτύξει ολόπλευρα την προσωπικότητα των μαθητών, και περιορίζει την ανθρωποπλασπκή δύναμη των ανθρωπιστικών μαθημάτων.

Την κατάσταση αυτή επιδεινώνει η αδυναμία του φιλόλογου εκπαιδευτικού -σ’ αυτόν κυρίως πέφτει το βάρος της αγωγής και της παιδείας των μαθητών- να ξεπεράσει τον κληροδοτημένο ή, πολλές φορές, σκόπιμα συντηρούμενο στείρο φορμαλισμό της αναγεννησιακής ανθρωπιστικής παιδείας και να περιορίσει τις αυ­ταπάτες που εκτρέφει η χρησιμοθηρική εκπαίδευση της βιομηχανικής κοινωνίας. Μπροστά στις αξεπέραστες αυτές αντικειμενικές και υποκειμενικές δυσχέρειες ο φιλόλογος εκπαιδευτικός αναγκάζεται καμιά φορά να υποχωρήσει στις χρησιμοθηρικές απαιτήσεις για πρώιμη εξειδίκευση, να συνθηκολογήσει με την περιρρέουσα ατμόσφαιρα και, τελικά, να γίνει αχθοφόρος μιας γνώσης άγονης και ατε­λέσφορης. Έτσι τα ανθρωπιστικά μαθήματα, που για όλους τους παραπάνω λό­γους δεν κατόρθωσαν ακόμη να δεθούν λειτουργικά με τις ανάγκες του παρόντος, εξακολουθούν να παραμένουν στην κοινωνική ασημαντότητά τους περιμένοντας το φιλί της ζωής, για ν’ ανακτήσουν τη δημιουργική πνοή τους. Το φιλί αυτό έρ­χεται να τους δώσει, όσο κι αν φαίνεται παράδοξο, η ίδια η τεχνολογία.

[…] Στο επίπεδο της πρωτοβάθμιας και δευτεροβάθμιας εκπαίδευσης η ανάγκη αυτή αρχίζει να προβάλλει ως ο κύριος σκοπός και το αίτημα για μια «γε­νική παιδεία» με ιδιαίτερη έμφαση στην επιστημονική ανθρωπιστική παιδεία να βρίσκει όλο και μεγαλύτερη απήχηση. Η γενική αυτή παιδεία εισάγει τους μαθητές στις ποικί­λες σφαίρες της ανθρώπινης δραστηριότητας, αφυπνίζει τα διαφέροντα και τις λανθάνουσες ικανότητές τους, εξασφαλίζει καλύτερες προϋποθέσεις προσαρμογής τους στα νέα επαγγέλματα και τους τρόπους ζωής, επιτρέπει την κατανόηση και ερμηνεία του κόσμου στην ολότητά του, αυξάνει τις δυνατότητές τους για συνειδη­τή και υπεύθυνη δράση και για συμμετοχή στις κοινωνικές αποφάσεις και, τελικά, συμβάλλει στην ολόπλευρη ανάπτυξη της προσωπικότητάς τους. […]

***Κ. Ν. Παπανικολαου***

**ΠΑΡΑΓΩΓΗ ΛΟΓΟΥ**

***Σε μια εισήγηση 350-400 λέξεων στη Βουλή των Εφήβων, όπου εκπροσωπείτε το σχολείο σας, καλείστε να πείσετε το ακροατήριό σας για την ανάγκη καλλιέργειας της ανθρωπιστικής παιδείας από το εκπαιδευτικό σύστημα, λαμβάνοντας υπόψη και το κείμενο αναφοράς. Ποιες ανθρωπιστικές αρχές θα πρέπει να υπηρετεί, κατά τη γνώμη σας, η τεχνολογική εξέλιξη και με ποιους τρόπους θα μπορούσαν τα μαθήματα των ανθρωπιστικών επιστημών να συμβάλουν στη στροφή των θετικών σπουδών και της τεχνολογίας στην υπηρεσία του ανθρώπου και της ευτυχίας του ;***